KIRJALLINEN KYSYMYS P-2157/00 esittäjä(t): Caroline Lucas (Verts/ALE) komissiolle. Jalankulkijoiden ja pyöräilijöiden kannalta turvallisemmat autojen keulat.



Virallinen lehti nro 081 E , 13/03/2001 s. 0149 - 0149



KIRJALLINEN KYSYMYS P-2157/00 esittäjä(t): Caroline Lucas (Verts/ALE) komissiolle (22. kesäkuuta 2000) Aihe: Jalankulkijoiden ja pyöräilijöiden kannalta turvallisemmat autojen keulat Euroopan unioni on jo vuosien ajan laadituttanut ajoneuvojen turvallisuutta parantavat törmäystestit EEVC:llä (European Experimental Vehicles Committee), jossa ovat mukana jäsenvaltioiden omat tutkimuslaboratoriot ja autoteollisuuden tarkkailijat. EEVC suunnitteli nykyään lainsäädäntöön kuuluvat etu- ja sivutörmäystestit sekä vuonna 1993 neljän testin sarjan, jolla mitataan autojen keularakenteiden turvallisuutta jalankulkijoiden ja pyöräilijöiden kannalta. Komissio ilmoitti, ettei se toimisi ennen kuin saisi viimeisimmän version EEVC:n testeistä. Komissio sai sen helmikuussa 1999, joten miksi komission lupaamaa uutta lainsäädäntöehdotusta ei ole vieläkään ilmaantunut? Erkki Liikasen komission puolesta antama yhteinen vastaus kirjallisiin kysymyksiin P-2131/00, P-2133/00, P-2155/00, P-2156/00, P-2157/00, P-2158/00, E-2239/00, E-2385/00, E-2410/00, E-2462/00, P-2482/00, P-2493/00, P-2503/00, P-2579/00, P-2583/00, E-2610/00 ja P-2760/00 (8. syyskuuta 2000) Komissio on yhtä mieltä Euroopan parlamentin kanssa liikenneturvallisuuden parantamisesta yhteisössä ja useiden parlamentin jäsenten kysymyksissä esitetyistä huolenaiheista. Liikenneturvallisuutta parantavat ja uhrien määrää vähentävät toimenpiteet ovat yksi komission politiikan ensisijaisista tavoitteista. Komissio on vakuuttunut siitä, että vastuu liikenneturvallisuuden parantamisesta kuuluu jokaiselle, eli yhteisölle, jäsenvaltioiden kansallisille, alueellisille ja paikallisille viranomaisille, moottoriajoneuvoteollisuudelle sekä tielläliikkujille itselleen. Toteutettavia toimenpiteitä ovat infrastruktuurin parantaminen, tielläliikkujien ja kuljettajien koulutus, liikennesäännöt ja tekniset tarkastukset sekä moottoriajoneuvojen aktiivista ja passiivista turvallisuutta koskevat säännökset. Kuten jotkut parlamentin jäsenet mainitsivat, komissio on 17. maaliskuuta 2000 antamassaan tiedonannossa EU:n liikenneturvallisuuden painopisteet Seurantakertomus ja toimenpiteiden asettaminen tärkeysjärjestykseen(1) yksilöinyt jalankulkijoille ja pyöräilijöille turvallisemmat tyyppihyväksytyt auton etuosat sekä mahdollisen käyttöä koskevan lainsäädännön ensisijaisiksi liikenneturvallisuustoimenpiteiksi lyhyellä ja keskipitkällä aikavälillä. Komissio on hyvin tietoinen jalankulkijoita ja polkupyöräilijöitä koskevista riskeistä tieliikenneonnettomuuksissa. Jalankulkijoiden suojelemisesta on käyty asianosaisten kesken intensiivistä keskustelua viime kuukausina. Kaikkia osapuolia, myös ajoneuvojen valmistajia, on kuultu, ja kaikilla on ollut mahdollisuus tehdä ehdotuksensa parhaasta lähestymistavasta. Näissä keskusteluissa on myös pohdittu onnettomuustilanteissa turvallisempien auton etuosien teknisiä vaatimuksia. Autojen suunnitteleminen siten, että ne aiheuttavat hitaalla nopeudella tapahtuvissa onnettomuuksissa jalankulkijoille vähemmän vammoja, on teknisesti monimutkainen kysymys. Se vaatii uutta lähestymistapaa, jota ei ole aikaisemmin kokeiltu. Ajoneuvojen passiiviseen turvallisuuteen keskittyvissä akateemisissa instituutioissa Euroopassa on tehty paljon työtä suorituskykystandardien kehittämiseksi. Tällä alalla Eurooppa on johtavassa asemassa. Toteutettavien toimenpiteiden on perustuttava vakiintuneisiin tieteellisiin arviointiprosesseihin. Tämä on aikaa vievää työtä eikä sitä ole vielä saatu päätökseen. Keskustelujen aikana ajoneuvojen valmistajat ovat esittäneet teknisiä vaatimuksia koskevan sitoumusluonnoksen. Koska useita teknisiä ongelmia on vielä ratkaisematta, komissio on pyytänyt yhteistä tutkimuskeskustaan osallistumaan arviointeihin. Komissio on halukas jatkamaan kaikkien asianosaisten kuulemista ja tiedottamaan keskusteluissa saavutetusta edistyksestä parlamentille alkusyksystä. Se ei tee myönnytyksiä vammojen vähentämisen tavoitteesta, mutta toteaa, että on välttämätöntä löytää nykyisen tietämyksen tason mukaiset parhaat tekniset ratkaisut. (1) KOM(2000) 125 lopullinen.